1η Πανελλαδική Συνδιάσκεψη «Η Στρατηγική πρόκληση αξιοποίησης των Προγραμμάτων και Εκδηλώσεων Άθλησης για Όλους ως μοχλοί ανάπτυξης και ενεργητικής ένταξης στη Δια βίου Άθληση»
2024-05-23 10:00 (Europe/Athens) | Στάδιο Ειρήνης και Φιλίας, Εθνάρχου Μακαρίου 1, Νέο Φάληρο, Αττική, 18547, Ελλάδα
1η Πανελλαδική Συνδιάσκεψη
«Η Στρατηγική πρόκληση αξιοποίησης των Προγραμμάτων και Εκδηλώσεων Άθλησης για Όλους ως μοχλοί ανάπτυξης και ενεργητικής ένταξης στη Δια βίου Άθληση»

Πρόγραμμα

09:30 – 10:00
Εγγραφές

10:00 – 12:30
Χαιρετισμοί – Ομιλίες

· Γιάννης Βρούτσης, Αναπλ. Υπουργός Παιδείας, Θρησκευμάτων και Αθλητισμού
· Άκης Σκέρτσος, Υπουργός Επικρατείας
· Θεόδωρος Λιβάνιος, Αναπλ. Υπουργός Εσωτερικών
· Σοφία Ζαχαράκη, Υπουργός Κοινωνικής Συνοχής και Οικογένειας

• Βασίλης Οικονόμου, Βουλευτής Ανατολικής Αττικής, με διδακτορική διατριβή στον τομέα «Αθλητισμός για όλους – εξασφάλιση του δικαιώματος της ατομικής αξιοποίησης»

· Βούλα Πατουλίδου, Αντιπεριφερειάρχης Θεσσαλονίκης, εκπρόσωπος Προέδρου Ένωσης Περιφερειών Ελλάδας (ΕΝΠΕ)
· Λάζαρος Κυρίζογλου, Δήμαρχος Αμπελοκήπων –Μενεμένης, Πρόεδρος Κεντρικής Ένωσης Δήμων Ελλάδας (ΚΕΔΕ)
· Σπύρος Καπράλος, Πρόεδρος Ελληνικής Ολυμπιακής Επιτροπής (ΕΟΕ) – Μέλος Διεθνούς Ολυμπιακής Επιτροπής (ΔΟΕ)
· Γιώργος Καπελλάκης, Πρόεδρος Ελληνικής Παραολυμπιακής Επιτροπής (ΕΠΕ)
· Βούλα Ζυγούρη, Πρόεδρος Συλλόγου Ελλήνων Ολυμπιονικών (ΣΕΟ)
· Βούλα Κοζομπόλη, Πρόεδρος Ένωσης Συμμετασχόντων σε Ολυμπιακούς Αγώνες (ΕΣΟΑ)
· Γρηγόρης Πολυχρονίδης, Πρόεδρος Συλλόγου Ελλήνων Παραολυμπιονικών (ΣΕΠ)
· Γεώργιος Πίγκος, Προϊστάμενος της Διεύθυνσης Άθλησης για Όλους, Προβολής, Ανάπτυξης Αθλητισμού, Επιστημονικής Υποστήριξης και Διεθνών Σχέσεων, Υπουργείου Αθλητισμού

12:30 – 13:00
Διάλλειμα – Καφές

13:00 – 15:00
Ερωτήσεις – Συζήτηση

Διακυβέρνηση Αθλητικών Ομοσπονδιών
2024-06-19 08:00 - 17:00 | Ο.Α.Κ.Α., Λεωφ. Ολυμπιονίκου Σπύρου Λούη 1, ΑΘΗΝΑ, ΜΑΡΟΥΣΙ, 151 23, Ελλάδα
programma imeridas OAKA 19-6-24

ΕΥΡΩΠΑΪΚΗ ΕΒΔΟΜΑΔΑ ΑΘΛΗΤΙΣΜΟΥ - Πανελλαδική Σχολική Σκυταλοδρομία 2024 - «Τρέχω για το ΣΥΝ»
2024-09-23 08:00 - 2024-09-30 20:00 | ΑΤΤΙΚΗΣ
ΥΠΟΥΡΓΕΙΟ ΠΑΙΔΕΙΑΣ ΘΡΗΣΚΕΥΜΑΤΩΝ & ΑΘΛΗΤΙΣΜΟΥ
ΕΛΛΗΝΙΚΗ ΟΛΥΜΠΙΑΚΗ ΕΠΙΤΡΟΠΗ-ΕΘΝΙΚΗ ΟΛΥΜΠΙΑΚΗ ΑΚΑΔΗΜΙΑ
ΕΥΡΩΠΑΪΚΟ ΠΡΟΓΡΑΜΜΑ BEACTIVE HELLAS

ΕΥΡΩΠΑΪΚΗ ΕΒΔΟΜΑΔΑ ΑΘΛΗΤΙΣΜΟΥ
Πανελλαδική Σχολική Σκυταλοδρομία 2024
«Τρέχω για το ΣΥΝ»
Μετά την επιτυχημένη διεξαγωγή της πανελλαδικής σχολικής σκυταλοδρομίας «Τρέχω για το ΕΥ» του προηγούμενου έτους και στο πλαίσιο της Ευρωπαϊκής Εβδομάδας Αθλητισμού, η οποία διεξάγεται από 23-30 Σεπτεμβρίου 2024, καλούμε τις σχολικές μονάδες της Πρωτοβάθμιας και Δευτεροβάθμιας Εκπαίδευσης (δημοτικά, γυμνάσια και λύκεια) όλης της χώρας να συμμετάσχουν και φέτος στη δεύτερη, κατά σειρά, Πανελλαδική Σχολική Σκυταλοδρομία.
Με κεντρικό σύνθημα της φετινής Πανελλαδικής Σχολικής Σκυταλοδρομίας το «Τρέχω για το ΣΥΝ», προσκαλούμε τους μαθητές και τις μαθήτριες να επιλέξουν ένα από τα ΣΥΝ: ΣΥΝεργασία – ΣΥΝεννόηση – ΣΥΝύπαρξη – ΣΥΝαδέλφωση – ΣΥΝθεση και να τρέξουν μία συμβολική διαδρομή, υποστηρίζοντας με τη συμμετοχή τους τη δράση.
Με γνώμονα τη συμβολή όλων των εμπλεκόμενων φορέων στην προαγωγή της φυσικής δραστηριότητας, η Πανελλαδική Σχολική Σκυταλοδρομία διεξάγεται για δεύτερη φορά με σκοπό να μεταλαμπαδεύσει στα παιδιά τη σπουδαιότητα του Ευ Αγωνίζεσθαι, της ευγενούς άμιλλας, της συμμετοχής και της ομαδικότητας, καθώς και όλες τις Ολυμπιακές Αξίες που πρεσβεύει ο αθλητισμός και που συμβάλλουν τα μέγιστα στη βελτίωση της κοινωνίας μας.
Κατά το φετινό έτος, τα παιδιά τρέχουν για να υπενθυμίσουν σε όλους μας ότι το ΣΥΝ (ΣΥΝεργασία -ΣΥΝεννόηση – ΣΥΝύπαρξη – ΣΥΝαδέλφωση – ΣΥΝθεση) είναι η επιδιωκόμενη στάση ΖΩΗΣ που μέσα από τις αξίες του αθλητισμού, πρέπει να κατακτάται με προσπάθεια, στοχοπροσήλωση και ηθική ακεραιότητα.
Χώρος ανάπτυξης δράσης: Προαύλιο, κλειστό ή ανοιχτό γυμναστήριο, κοντινό άλσος ή οποιοσδήποτε ασφαλής διαθέσιμος χώρος.
Συμμετοχή στη διαδικασία βράβευσης: Οι σχολικές μονάδες που θα συμμετάσχουν στην Πανελλαδική Σχολική Σκυταλοδρομία «Τρέχω για το ΣΥΝ» έχουν δικαίωμα συμμετοχής στη διαδικασία βράβευσης των δράσεων, σε μία από τις κάτωθι κατηγορίες:

Ένα (1) motto για την Ευρωπαϊκή Εβδομάδα Αθλητισμού (μέχρι 10 λέξεις).
Δύο (2) χαρακτηριστικές για τη δράση φωτογραφίες (φωτογράφιση σε “οριζόντια διάταξη”).
Ένα (1) video διάρκειας μέχρι ένα (1) λεπτό της ώρας (βιντεοσκόπηση σε “οριζόντια διάταξη”).
Ένα (1) εικαστικό πανό (ενδεικτικές διαστάσεις: μήκος 2μ. ύψος 1μ.) στο οποίο θα αναγράφονται τα μηνύματα (λεκτικά-εικαστικά) που στέλνουν τα παιδιά του σχολείου σε όλα τα παιδιά της επικράτειας. Το ανωτέρω πανό θα αποσταλεί σε φωτογραφία στην Επιτροπή Αξιολόγησης.

Για τους σκοπούς προβολής των συμμετεχουσών σχολικών μονάδων στη δράση, οι φορείς διοργάνωσης έχουν δημιουργήσει έναν ψηφιακό/διαδραστικό χάρτη στον ιστότοπο https://beactive.hoa.org.gr/ και για την εμφάνιση του σχολείου στον χάρτη είναι αναγκαία η αποστολή Δελτίου Τύπου, από το συμμετέχον σχολείο, με συνοπτική περιγραφή της δράσης (έως 100 λέξεις) και συνοδευόμενο από φωτογραφία του σχολείου.
Καταληκτική ημερομηνία αποστολής συμμετοχών υποψήφιων για βράβευση:
Παρασκευή 11 Οκτωβρίου 2024.

Βραβεύσεις
Α. Σε όλες τις σχολικές μονάδες που θα συμμετάσχουν στην Πανελλαδική Σχολική Σκυταλοδρομία «Τρέχω για το ΣΥΝ» θα αποσταλεί ψηφιακό αναμνηστικό δίπλωμα.
B. Οι δώδεκα (12) βραβεύσεις (3 βραβεία για κάθε κατηγορία) θα αποδοθούν με τα εξής κριτήρια:

Καλύτερο motto
Καλύτερη φωτογραφία
Καλύτερο οπτικοακουστικό υλικό (video)
Καλύτερο εικαστικό πανό

Στις σχολικές μονάδες που θα βραβευθούν για τη συμμετοχή τους στη δράση, με βάση τα ως άνω κριτήρια, θα απονεμηθούν τα εξής βραβεία (σε περίπτωση ισοβαθμίας, θα διεξαχθεί κλήρωση):

Πρώτο βραβείο σε κάθε κατηγορία:

Συμμετοχή σε «Συνέντευξη Τύπου» με Έλληνες και Ελληνίδες Ολυμπιονίκες:
Οι τέσσερις (4) σχολικές μονάδες που θα βραβευθούν με το πρώτο βραβείο σε κάθε κατηγορία θα έχουν τη δυνατότητα να συμμετάσχουν σε «Συνέντευξη Τύπου» με αθλητές και αθλήτριες Ολυμπιονίκες, η οποία θα λάβει χώρα στο κτίριο της Ελληνικής Ολυμπιακής Επιτροπής.

Δεύτερο βραβείο σε κάθε κατηγορία:

Ενημερωτική Επίσκεψη/ξενάγηση στο ΟΑΚΑ και στο Ολυμπιακό Μουσείο Αθήνας:
Οι τέσσερις (4) σχολικές μονάδες που θα βραβευθούν με το δεύτερο βραβείο σε κάθε κατηγορία, θα έχουν τη δυνατότητα να πραγματοποιήσουν ενημερωτική επίσκεψη/ξενάγηση στο Ολυμπιακό Αθλητικό Κέντρο Αθήνας ΟΑΚΑ «Σπύρος Λούης» και στο Ολυμπιακό Μουσείο Αθήνας.

Τρίτο βραβείο σε κάθε κατηγορία:

Επίσκεψη στο Παναθηναϊκό Στάδιο και συμμετοχή στο Πρόγραμμα «Αγαπώ τον αθλητισμό-Kid’s athletics»:
Οι τέσσερις (4) σχολικές μονάδες που θα βραβευθούν με το τρίτο βραβείο σε κάθε κατηγορία θα έχουν τη δυνατότητα να λάβουν μέρος στο Πρόγραμμα «Αγαπώ τον αθλητισμό-Kid’s athletics» που διεξάγεται στο Παναθηναϊκό Στάδιο.
Αριθμός μαθητών/μαθητριών από κάθε σχολική μονάδα: έως 50 μαθητές/μαθήτριες
Σας γνωρίζουμε ότι στην Επιτροπή Αξιολόγησης των βραβεύσεων θα συμμετάσχουν Ολυμπιονίκες και διακεκριμένοι/ες αθλητές/τριες.
Τα αποτελέσματα της Επιτροπής Αξιολόγησης αναφορικά με τις σχολικές μονάδες οι οποίες θα λάβουν μέρος στη βράβευση θα αναρτηθούν την Τετάρτη 13 Νοεμβρίου 2024 στην ιστοσελίδα της Γενικής Γραμματείας Αθλητισμού του Υ.ΠΑΙ.Θ.Α. https://minsports.gov.gr/ και στην ιστοσελίδα της ΕΘΝΟΑ (https://beactive.hoa.org.gr/)
Η δια ζώσης απονομή των βραβείων στις σχολικές μονάδες θα πραγματοποιηθεί την Τρίτη 10 Δεκεμβρίου 2024 και ώρα 12.00 σε αίθουσα του Υπουργείου Παιδείας, Θρησκευμάτων και Αθλητισμού (Α. Παπανδρέου 37, ΤΚ 15180, Μαρούσι).
Σε περίπτωση που βραβευθείσα σχολική μονάδα δεν μπορέσει να παρευρεθεί, λόγω ειδικών συνθηκών (π.χ. σχολείο σε απομακρυσμένη περιοχή, έκτακτες καιρικές συνθήκες κ.α.), στην ως άνω εκδήλωση, θα διερευνηθεί το ενδεχόμενο διαδικτυακής συμμετοχής της.
Για τυχόν διευκρινίσεις, παρακαλούμε να επικοινωνήσετε με την κάτωθι διεύθυνση: beactivenow2024@gmail.com (αναγράφοντας τα στοιχεία της οικείας σχολικής μονάδας, το ονοματεπώνυμο του/της εκπαιδευτικού και το τηλέφωνο επικοινωνίας).
Εκ μέρους των διοργανωτών, σας ευχαριστούμε για τη συμμετοχή σας στην Πανελλαδική Σχολική Σκυταλοδρομία «Τρέχω για το ΣΥΝ» 2024 και σας ευχόμαστε καλή επιτυχία!

Σεμινάριο ΕΠΑΘΛΑ-Sportradar σε Ομοσπονδίες και Ενώσεις για την ανάλυση και διερεύνηση υποθέσεων χειραγώγησης αγώνων
2024-10-24 | ΥΠΟΥΡΓΕΙΟ ΠΑΙΔΕΙΑΣ, ΘΡΗΣΚΕΥΜΑΤΩΝ ΚΑΙ ΑΘΛΗΤΙΣΜΟΥ, ΑΝΔΡΕΑ ΠΑΠΑΝΔΡΕΟΥ 37, ΜΑΡΟΥΣΙ, ΑΤΤΙΚΗΣ, 15180, Ελλάδα
Με πρωτοβουλία της Εθνικής Πλατφόρμας Αθλητικής Ακεραιότητας και τη συνεργασία της Sportradar πραγματοποιήθηκε στο Υπουργείο Αθλητισμού, την Πέμπτη (24-10-24), σεμινάριο με αντικείμενο την ανάλυση και διερεύνηση υποθέσεων χειραγώγησης αγώνων, παρουσία του αναπλ. Υπουργού Αθλητισμού, Γιάννη Βρούτση και του γγΑ και προέδρου της ΕΠΑΘΛΑ, Γιώργου Μαυρωτά.
Με τη συμμετοχή του αθλητικού εισαγγελέα, Κωνσταντίνου Σπυρόπουλου, του Αστυνόμου Β, Ιωάννη Ιακωβίδη, στελεχών της Αρχής Καταπολέμησης Νομιμοποίησης Εσόδων από Εγκληματικές Δραστηριότητες, της ΕΠΑΘΛΑ, εκπροσώπων Ομοσπονδιών ομαδικών αθλημάτων και διοργανωτριών αρχών, αναπτύχθηκαν από τα στελέχη της Sportradar Andrew Whitingham, Adam Francis και Kay Leverton, θεματικές σχετικά με:

τον αθλητικό στοιχηματισμό,
τη δομή και τις πληροφορίες που περιέχονται στις εκθέσεις της Sportradar,
την άντληση πληροφοριών,
τη στοιχειοθέτηση των υποθέσεων,
την εκπαίδευση για την αντιμετώπιση της χειραγώγησης αγώνων.

Στο δεύτερο μέρος υπήρξε ενότητα σχετική με «μελέτες περίπτωσης» (case studies), με τον Αστυνόμο Β, Ιωάννη Ιακωβίδη, να καταθέτει την εμπειρία του για περιπτώσεις που αφορούν το φαινόμενο της χειραγώγησης και στη χώρα μας.
Στον χαιρετισμό του ο αναπληρωτής Υπουργός Αθλητισμού, Γιάννης Βρούτσης, ανέφερε πως «τα θέματα ηθικής και ακεραιότητας στον Αθλητισμό αποτελούν ύψιστη προτεραιότητα της πολιτικής μας και οι δράσεις της Εθνικής Πλατφόρμας Αθλητικής Ακεραιότητας, βασικό εργαλείο επίτευξης των στόχων μας».
Στη συνέχεια, εστίασε στο έργο της πλατφόρμας, τονίζοντας πως: «αποτελεί πλέον μία αναγνωρίσιμη καλή διεθνή πρακτική για πολλές χώρες, έχοντας να επιδείξει ήδη μεγάλη δραστηριότητα στους τρόπους καταπολέμησης των χειραγωγημένων αγώνων.
Με την ευκαιρία θα ήθελα να συγχαρώ τον πρόεδρο της και γ.γ. Αθλητισμού, Γιώργο Μαυρωτά για την εξαιρετική δουλειά που γίνεται σε όλα τα επίπεδα και την εύρυθμη λειτουργία της ΕΠΑΘΛΑ σε εθνικό και διεθνές επίπεδο.
Σπουδαίος σύμμαχος της ΕΠΑΘΛΑ είναι η Sportradar, με τις δύο δομές να βρίσκονται σε διαρκή συνεργασία για την καταπολέμηση των χειραγωγημένων αγώνων με ανταλλαγή πληροφοριών και παροχή τεχνογνωσίας.
Οι εκπαιδευτικές δράσεις σαν τη σημερινή ενισχύουν τον ρόλο τους και δημιουργούν κατηρτισμένα στελέχη απαραίτητα στη διαρκή μάχη μας με τους χειραγωγούμενους αγώνες σε όλα τα αθλήματα.
Εμπλουτίζουμε τα εργαλεία μας για την ανάλυση των δεδομένων μας, ενώ παράλληλα χτίζουμε ένα πλαίσιο ενημέρωσης και ευαισθητοποίησης του κοινού, των αθλητών, των προπονητών και των παραγόντων του αθλητισμού.
Είμαι βέβαιος ότι οι άοκνες προσπάθειες που γίνονται για την καταπολέμηση της μάστιγας του στοιχηματισμού, θα αποφέρουν καρπούς».
Ο γγΑ και Πρόεδρος της ΕΠΑΘΛΑ, Γιώργος Μαυρωτάς στην εισαγωγική του τοποθέτηση μίλησε για τις σύγχρονες τάσεις σε διεθνές και εθνικό επίπεδο στην αντιμετώπιση της χειραγώγησης αγώνων. Παράλληλα ανέφερε τους λόγους που έχει αναδειχθεί τα τελευταία χρόνια το φαινόμενο της χειραγώγησης αγώνων:
«Η χειραγώγηση των αγώνων δηλητηριάζει την πεμπτουσία του Αθλητισμού και ένας δεύτερος -πολύ σημαντικός παράγοντας- είναι ότι ο στοιχηματισμός έχει ανέβει πολύ τα τελευταία χρόνια, λόγω του διαδικτύου.
Πλέον οποιοσδήποτε από οποιαδήποτε χώρα, από οποιαδήποτε αγορά, μπορεί να στοιχηματίσει. Για το οργανωμένο έγκλημα η χειραγώγηση των αγώνων είναι μια δραστηριότητα χαμηλού ρίσκου και υψηλών αποδόσεων γι’ αυτό σε πολλές περιπτώσεις κρύβεται πίσω το οργανωμένο έγκλημα. Και επίσης είναι ένα πρόβλημα το οποίο η αθλητική κοινότητα δεν μπορεί να δώσει λύση από μόνη της, αλλά χρειάζεται συνέργειες, όλων των φορέων: Κράτος, αθλητικό κίνημα, αστυνομικές αρχές, στοιχηματικό οικοσύστημα, διακυβερνητικές οργανώσεις».Σ ΣΤΟΙΧΗΜΑΤΙΣΜΟΣ

Τελετή απονομής βραβεύσεων για την Πανελλαδική Σχολική Σκυταλοδρομία «Τρέχω για το ΣΥΝ» 2024
2024-12-05 00:00 - 15:00 | ΥΠΟΥΡΓΕΙΟ ΠΑΙΔΕΙΑΣ, ΘΡΗΣΚΕΥΜΑΤΩΝ ΚΑΙ ΑΘΛΗΤΙΣΜΟΥ, ΑΝΔΡΕΑ ΠΑΠΑΝΔΡΕΟΥ 37, ΜΑΡΟΥΣΙ, ΑΤΤΙΚΗΣ, 15180, Ελλάδα
Στις 5/12/24 θα πραγματοποιηθεί η τελετή απονομής βραβεύσεων των σχολικών μονάδων για την Πανελλαδική Σχολική Σκυταλοδρομία «Τρέχω για το ΣΥΝ» 2024, στην αίθουσα “Jacqueline de Romilly” του Υ.ΠΑΙ.Θ.Α.

Live Streaming της παρουσίασης του νέου αναμορφωτικού μέτρου "Ένταξη Ανήλικων με Ήπια Παραβατικότητα σε Ερασιτεχνικά Αθλητικά Σωματεία"
2024-12-17 12:00 - 13:30 | Ο.Α.Κ.Α., Λεωφ. Ολυμπιονίκου Σπύρου Λούη 1, ΑΘΗΝΑ, ΜΑΡΟΥΣΙ, 151 23, Ελλάδα
Παρακολουθήστε την παρουσίαση του νέου αναμορφωτικού μέτρου “Ένταξη Ανηλίκων με Ήπια Παραβατικότητα σε Ερασιτεχνικά Αθλητικά Σωματεία”, στο κανάλι ”ΥΠΑΙΘ Αθλητισμού – Γενική Γραμματεία Αθλητισμού”
Τρίτη 17 Δεκεμβρίου 2024 και ώρα 12:00-13:30. Η εκδήλωση θα πραγματοποιηθεί στην αίθουσα τύπου κεντρικού σταδίου Ο.Α.Κ.Α. (είσοδος από πύλη Α).

1ο Πολυθεματικό Συνέδριο του ΥΠΑΙΘ Αθλητισμού
2025-05-12 08:00 - 2025-05-14 17:00 | ΥΠΟΥΡΓΕΙΟ ΠΑΙΔΕΙΑΣ, ΘΡΗΣΚΕΥΜΑΤΩΝ ΚΑΙ ΑΘΛΗΤΙΣΜΟΥ, ΑΝΔΡΕΑ ΠΑΠΑΝΔΡΕΟΥ 37, ΜΑΡΟΥΣΙ, ΑΤΤΙΚΗΣ, 15180, Ελλάδα
Ο Αναπληρωτής Υπουργός Παιδείας, Θρησκευμάτων και Αθλητισμού Γιάννης Βρούτσης και ο Γενικός Γραμματέας Αθλητισμού Γιώργος Μαυρωτάς σας προσκαλούν στο 1ο Πολυθεματικό Συνέδριο του ΥΠΑΙΘ τομέα Αθλητισμού, το οποίο θα διεξαχθεί 12 έως και 14 Μαΐου 2025, στην αίθουσα Ζακλίν Ντε Ρομιγύ του ΥΠΑΙΘΑ (Ανδρέα Παπανδρέου 37, 15180, Μαρούσι).

Η πρώτη ημέρα του Συνεδρίου, Δευτέρα 12 Μαΐου, περιλαμβάνει συζητήσεις και ομιλίες επιστημόνων από τον χώρο της υγείας, της ιατρικής, της αθλητικής ψυχολογίας κ.α. με κύρια θεματική την ψυχική υγεία του αθλητή, καθώς και εμπειρικά δεδομένα και βιωματικές εμπειρίες αθλητών υψηλού αγωνιστικού επιπέδου και προπονητών ως προς τη διαχείριση του στρες και τη θωράκιση της ψυχικής υγείας στον αθλητισμό.

Η δεύτερη ημέρα, Τρίτη 13 Μαΐου, ξεκινάει με τη θεματική της ασφάλειας και ευημερίας στον αθλητισμό και οι επόμενες ενότητες επικεντρώνονται στον εργασιακό αθλητισμό, στις καλές πρακτικές των ΠΑγΟ και ΕΑγΟ και ολοκληρώνεται με την 3η ενότητα η οποία αφορά σε θέματα χρηστής διακυβέρνησης, όπως η αξιολόγηση των αθλητικών ομοσπονδιών και σωματείων, τα στρατηγικά σχέδια, η προώθηση της ισότητας των φύλων στον αθλητισμό και η εκπαίδευση των στελεχών των αθλητικών ομοσπονδιών για την εφαρμογή του κώδικα χρηστής διακυβέρνησης (workshop).

Το 1ο Πολυθεματικό Συνέδριο στον Αθλητισμό ολοκληρώνεται την τρίτη ημέρα, Τετάρτη 14 Μαΐου, με κύρια θεματική τον επαγγελματικό προσανατολισμό νέων αθλητών και αθλητών υψηλού αγωνιστικού επιπέδου και περιλαμβάνει εισηγήσεις επιστημόνων ως προς τις νέες μορφές αθλητικής απασχόλησης, την επιστημονική υποστήριξη στον αθλητισμό, βιωματικές αναφορές αθλητών ως προς την επαγγελματική τους απασχόληση, εισηγήσεις ως προς τη συνεχή αναβάθμιση και επανεκπαίδευση των αθλητών και των επαγγελματιών αθλητισμού, επιμόρφωση των αθλητικών στελεχών σε διεθνή θέματα αθλητισμού καθώς και εισηγήσεις για το Πρότυπο πιστοποίησης διακεκριμένων αθλητών και τη συμβολή τους στην προώθηση Αθλητικών Αξιών στα παιδιά, μέσω προγραμμάτων ΔΗΜΗΤΡΙΟΣ ΒΙΚΕΛΑΣ του ΥΠΑΙΘΑ – τομέας Αθλητισμού.

2η Ετήσια Έκθεση του "e-kouros"
2025-05-29 | Ο.Α.Κ.Α. Ολυμπιακό Ποδηλατοδρόμιο, Κηφισίας 37, Αθήνα 151 23, ΜΑΡΟΥΣΙ, ΑΤΤΙΚΗΣ, 15123, Greece
E-KOUROS 2025
Ένα χρόνο μετά την παρουσίαση της πρώτης Έκθεσης του e-Κouros, η 2η Έκθεση είναι πλέον γεγονός! Με την ψηφιακή καταγραφή όλων των στοιχείων του ελληνικού αθλητισμού για το 2024 και με συγκριτικά μεγέθη για το 2023: Ομοσπονδίες, αθλήματα, αθλητικό δυναμικό, προπονητές και φέτος για πρώτη φορά όλες οι αθλητικές εγκαταστάσεις. Η παρουσίαση του e-Kouros II, θα γίνει από τον αναπληρωτή Υπουργό Αθλητισμού, Γιάννη Βρούτση, την Πέμπτη, 29 Μαΐου 2025 και ώρα 11:30 στο Ολυμπιακό Ποδηλατοδρόμιο – ΟΑΚΑ.

ΗΜΕΡΙΔΑ "Ο θεσμός του Υπεύθυνου Ασφάλειας και Ευημερίας στον Αθλητισμό"
2026-01-19 10:30 - 15:00 | ΥΠΟΥΡΓΕΙΟ ΠΑΙΔΕΙΑΣ, ΘΡΗΣΚΕΥΜΑΤΩΝ ΚΑΙ ΑΘΛΗΤΙΣΜΟΥ, ΑΝΔΡΕΑ ΠΑΠΑΝΔΡΕΟΥ 37, ΜΑΡΟΥΣΙ, ΑΤΤΙΚΗΣ, 15180, Ελλάδα
Ο θεσμός του Υπευθύνου Ασφαλείας και Ευημερίας Αθλητών/τριών (Υ.Α.Ε.Α.) και οι διαδικασίες πιστοποίησής του βρέθηκαν στο επίκεντρο της ενημερωτικής ημερίδας που διοργάνωσε σήμερα (19-1-26) η Διαρκής Επιτροπή Ασφάλειας και Ευημερίας στον Αθλητισμό (ΔΕΑΕΑ) με τη συμμετοχή εκπροσώπων των Ομοσπονδιών στο Υπουργείο Παιδείας, Θρησκευμάτων και Αθλητισμού.
Με σκοπό την ενίσχυση, την ασφάλεια και την ευημερία των αθλητών/τριών κατά το πρότυπο των διεθνών πρακτικών, η 13μελής Επιτροπή που συστήθηκε με τον Ν.5176/2025 με πρόεδρο τον Γενικό Γραμματέα Αθλητισμού, Γιώργο Μαυρωτά και εκπροσώπους από τα Υπουργεία Παιδείας, Θρησκευμάτων και Αθλητισμού, Υγείας, Δικαιοσύνης, Κοινωνικής Συνοχής και Οικογένειας και από την Ελληνική Ολυμπιακή Επιτροπή, παρουσίασε στους εκπροσώπους των Ομοσπονδιών το θεσμικό πλαίσιο για τον Υ.Α.Ε.Α. το οποίο τίθεται σε εφαρμογή εντός του 2026, υποχρεωτικά για όλες τις Ομοσπονδίες.
Ο κ. Μαυρωτάς καλωσόρισε τους εκπροσώπους των Ομοσπονδιών και περιέγραψε το νομοθετικό πλαίσιο καθώς και την Απόφαση του Αναπληρωτή Υπουργού Παιδείας Θρησκευμάτων & Αθλητισμού, Γιάννη Βρούτση, με την οποία καθορίζονται οι ειδικότερες αρμοδιότητες, τα πρόσθετα προσόντα και κάθε άλλο θέμα σχετικό με την άσκηση των καθηκόντων του Υ.Α.Ε.Α, τονίζοντας πως απαραίτητη προϋπόθεση αποτελεί η επιτυχής παρακολούθηση των σεμιναρίων που θα οργανώσει και θα διεξάγει η ΔΕΑΕΑ κατά το 1ο εξάμηνο του 2026 σε συνεργασία με την Safe Sport από την Κύπρο, παρουσιάζοντας και το προτεινόμενο χρονοδιάγραμμα.
